## Odluka o uvjetima i načinu obavljanja kontrole (nadzora) poslovanja banaka i štedionica i postupku poduzimanja mjera za otklanjanje utvrđenih nezakonitosti i nepravilnosti

### NN 60/1994 (10.8.1994.), Odluka o uvjetima i načinu obavljanja kontrole (nadzora) poslovanja banaka i štedionica i postupku poduzimanja mjera za otklanjanje utvrđenih nezakonitosti i nepravilnosti

# NARODNA BANKA HRVATSKE

Temeljem članka 50. stavak 2. I članka 74 toč. 5 Zakona o Narodnoj banci
Hrvatske ("Narodne novine", br 74/92, 26/93 i 79/93), donosim

## ODLUKU

### o uvjetima i načinu obavljanja kontrole (nadzora) poslovanja banaka i štedionica i postupku poduzimanja mjera za otklanjanje utvrđenih nezakonitosti i nepravilnosti

1. Ovom odlukom propisuju se uvjeti i način obavljanja kontrole poslovanja
banaka i štedionica (u daljnjem tekstu banaka), postupak poduzimanja mjera
za otklanjanje nezakonitosti i nepravilnosti utvrđenih kontrolom.

Nepravilnosti prema ovoj odluci su stanja i poslovanja banke koja ugrožavaju
likvidnost, sigurnost i solventnost banke, bez obzira da li se njima povređuje
propis.

2. Kontrolu poslovanja banaka, Narodna banka Hrvatske obavlja:

1) pregledom izvješća i podataka koje banke dostavljaju Narodnoj banci
Hrvatske, i to:

- knjigovodstvenog stanja banaka i financijskih organizacija (KNJBIFO),

- temeljnih financijskih izvještaja po godišnjem obračunu,

- izvješća o obavljenoj reviziji temeljnih financijskih izvještaja,

- tromjesečnih izvješća o poslovanju banke u skladi sa člankom 18. do
30. Zakona o bankama i štedionicama.

- dnevnih podataka o stanju likvidnosti, dnevnih izešća o kupoprodaji
deviza, dnevnih izvješća o stanju sredstava na računima banaka u inozemstvu,
dnevnih izvješća o izloženosti deviznom riziku i drugih dnevnih izvješća
koje banke dostavljaju Narodnoj banci Hrvatske,

- drugih podataka i izvješća koje banke dostavljaju Narodnoj banci Hrvatske;

- dobijenim odgovorima na pismene upite Narodne banke Hrvatske,

2) izvedenih izvješća koje izrađuje Narodna banka Hrvatske na osnovi
podataka koje banke dostavljaju Narodnoj banci Hrvatske;

3) neposrednim pregledom poslovnih knjiga, knjigovodstvene i ostale
dokumentacije u banci

3. Kontrolom iz točke 2. ove odluke, Narodna banka Hrvatske kontrolira:

1) ispunjavanje uvjeta propisanih za osnivanje banke i potrebne dokumentacije
koja se podnosi kod osnivanja banke,

2) usklađivanja poslovanja s odobrenjem za obavljanje pojedinih vrsta
bankovnih poslova,

3) usuglašenost pravnih akata i poslovanja banaka sa Zakonom o bankama
i štedionicama i aktima Narodne banke Hrvatske,

4) točnost izvješćivanja Narodne banke Hrvatske, 5) iskazanu visinu
jamstvenog kapitala,

6) izračunavanje koeficijenata adekvatnosti kapitala, 7) iskazivanje
velikog kredita, najvećeg kredita, kredita datih dioničarima koji imaju
više od 10% dionica (udjela) s pravom upravljanja, upravi banke i članovima
nadzornog odbora, prokuristima I članovima njihove uže obitelji,

8) ukupan iznos svih kredita, drugih potraživanja i preuzetih obveza
banke prema jednom zajmoprimcu,

9) ulaganja banke u zemljišta, zgrade, opremu, uređenje poslovnih prostorija,

10) ulaganja u vlasničke uloge u banke i druga t:rgovačka društva,

11) visinu otvorene devizne poziciji i odnosu između otvorene devizne
pozicije i jamstvenog kapitala banke,

12) stupanj rizičnosti aktive i odgovarajućih izvanbilančnih stavaka
banke,

13) održavanje likvidnosti banke,

14) obavljanje unutarnje kontrole banke,

15) način i adekvatnost upravljanja bankom,

Narodna banka Hrvatske po potrebi kontrolira i druge uvjete poslovanja
banaka koji izravno i neizravno utječu na likvidnost, stabilnost i solventnost
poslovanja banke.

4. Zapisnik o obavljenoj kontroli u Narodnoj banci Hrvatske iz točke
2 stavak 1. pod 1) i 2) sastavlja se samo u slučaju utvrđivanja nezakonitosti
i nepravilnosti.

5. Neposrednu kontrolu u banci obavlja ovlaštena osoba Narodne banke
Hrvatske.

6. Narodna banka Hrvatske, u slučaju da su knjigovodstvene i druge evidencije
i obračuni, kao i originalna dokumentacija na osnovi koje se provode knjiženja
i ažuriraju evidencije, neuredne i neažurne, izdaje zaključak kojim se
utvrđuje rok za ažuriranje evidencija i obračuna.

Ako banka ne izvrši zaključak, Narodna banka Hrvatske može angažirati
treću osobu za izvršenje zaključka, na teret banke.

7. Po obavljenoj kontroli ovlaštena osoba sastavlja zapisnik i dostavlja
ga banci.

Na dostavljeni zapisnik o obavljenoj kontroli, banka može staviti primjedbe
u roku kojeg utvrdi Narodna banka Hrvatske, koji ne može biti kraći od
8 dana ni duži od 15 dana od dana primitka zapisnika.

Za utvrđene nezakonitosti i nepravilnosti Narodna banka poduzima mjere
protiv banke i odgovornih osoba u banci. Za utvrđene nezakonitosti sukladno
propisima, Narodna banka podnosi i zahtjev za pokretanje prekršajnog ili
krivičnog postupka.

8. Za otklanjanje utvrđenih nezakonitosti guverner izdaje rješenje u
roku od 30 dana od dana primitka primjedbi na zapisnik, odnosno od dana
isteka roka za dostavljanje primjedbi na zapisnik

9. Za utvrđene nepravilnosti konstatirane u zapisniku po isteku roka
za dostavljanje primjedbi na zapisnik, Narodna banka Hrvatske, predlaže
banci poduzimanje jedne ili više aktivnosti za otklanjanje utvrđenih nepravilnosti
zavisno o nalazu kontrole i to da:

1) poveća iznos jamstvenog kapitala;

2) poveća iznos posebne rezerve za identificirane gubitke

3) privremeno ukine kreditiranje komitenata;

4) otpiše nenaplativa potraživanja;

5) ukine određene filijale i predstavništva kako u zemlji tako i u inozemstvu;

6) poduzme radnje za naplatu dospjelih potraživanja;

7) prestane zaduživanje u inozemstvu u određenom vremenskom razdoblju

8) ograniči isplatu dividende,

9) smijeni rukovodeće djelatnike banke,članove nadzornog odbora, prokuriste
i sl.

10) poduzme mjere za organizacijsko osposobljavanje i kvalitetnije rukovođenje
bankom (promjene u načinu na koji se odobravaju krediti i drugi plasmani,
unutrašnjoj kontroli, informacijskom sustavu i sl.);

11) otkloni i druge nepravilnosti, poduzme određene mjere, odnosno obustavi
određene aktivnosti.

Prijedlogom iz prethodnog stavka, utvrđuje se rok za izvršenje.

Ukoliko je rok za otklanjanje nepravilnosti duži od 30 dana, Narodna
banka Hrvatske dužna je predložiti i dinamiku poduzimanja određenih aktivnosti.

10. Banka se može u roku od 15 dana očitovati na predložene aktivnosti
na način da ih prihvaća ili odbacuje. Ako je banka osnovano osporila prijedlog
aktivnosti za otklanjanje nepravilnosti, Narodna banka Hrvatske će prijedlog
povući, odnosno izmijeniti.

Ukoliko je banka prihvatila prijedlog aktivnosti za otklanjanje nepravilnosti,
a nije ih provela u roku utvrđenom za njihovu realizaciju, guverner u roku
od 5 dana od dana isteka roka u kojem je banka bila dužna realizirati predložene
aktivnosti i mjere, donosi rješenje kojima predložene aktivnosti izriče
kao mjere prema banci. Rješenjem guvernera utvrđuje se i rok za izvršenje
svake pojedine aktivnosti.

11. Ukoliko banka ne prihvati predložene aktivnosti iz točke 9. ili
se na njih ne očituje u predviđenom roku, guverner na osnovi članka 51.
stavak 3. Zakona o Narodnoj banci Hrvatske, rješenjem nalaže izvršenje
predloženih aktivnosti.

12. Ukoliko banka ne provede aktivnosti iz točke 9. guverner Narodne
banke Hrvatske donosi rješenje kojim se obustavljaju svi oblici poslovanja
banke, osim isplata po štednim ulozima i tekućim i deviznim računima građana,
u trajanju od najviše 15 dana, i određuje službenika Narodne

banke Hrvatske koji će kontrolirati provođenje ovog rješenja.

13. Ako banka ne izvrši aktivnosti odnosno rješenja, Guverner predlaže
Savjetu Narodne banke Hrvatske odluku o povlačenju odobrenja za rad banke.

14. Ova odluka stupa na snagu danom objave u "Narodnim novinama."

br. 19/VII-94-IT/PJ

Zagreb, 25. srpnja 1994.

Guverner Narodne banke Hrvatske

**dr. Pero Jurković, v. r.**

Odluka, NN 60/1994-1097